Spoegkobra pik seun (5) op kleinhoeweDie Du Plessis-gesin. Foto: Verskaf “My seuntjie is baie taai, hy huil nie sommer nie. Vandat hy gisteraand gepik is totdat hulle vanoggend op sy voet bloed getrek het, het hy nie een keer gehuil nie, selfs nie eens toe die dokters hom sewe keer in die wond op sy hand ingespuit het nie.” Só sê Retha du Plessis (33), ma van klein Dawid (5) wat Dinsdagaand in sy bed deur ŉ Mosambiekse spoegkobra op sy hand gepik is terwyl hy geslaap het. Die Du Plessis-gesin woon op ŉ kleinhoewe in die Bulgerivier-omgewing buite Lephalale (Ellisras) in Limpopo waar Retha en haar man, Philip (39), betrokke is by The Fold-kinderhuis waar sorg vir 33 kinders verskaf word. Retha het Woensdag aan Maroela Media gesê hulle het onlangs ŉ lugverkoeler in hul hoofslaapkamer aangebring om verligting teen die tergende hitte te bring. “Die kinders, Dawid en sy sussie Megan (11), slaap in hul beddens saam met ons in die kamer waar dit lekker koel is. Die kinders het vroeg gaan slaap. Ek het omstreeks 23:00 gaan slaap. Teen 23:30 het ek wakker geword en gehoor Dawid kerm in sy bed. Toe ek my kop draai om te kyk, toe spoeg iets my in die oog. Dit het eers gevoel of iemand my met yswater in die oog spat, daarna het dit begin brand.” Die Mosambiekse spoegkobra wat Dawid gepik het. foto: Verskaf Retha het vir Dawid opgetel en gevoel iets is nat. Sy het die hooflig aangeskakel en sien toe die slang. Philip het gesien Dawid se hand bloei. Die slang het hom op sy linkerhand tussen sy middelvinger en ringvinger gepik. Retha het Dawid en Megan gegryp en buite die kamer na veiligheid geneem, terwyl Philip die slang van kant gemaak het. “Ons het in die bakkie gespring en na die MediClinic Lephalale gejaag. Terwyl ons gery het, het ek die slangkenner Marius Koekemoer gebel en beskryf hoe die slang lyk. Hy het toe vasgestel dit is ŉ Mosambiekse spoegkobra wat Dawid gepik het en gesê ons moet so gou moontlik by ŉ hospitaal uitkom.” Die gesin het ná middernag by die hospitaal aangekom waar Koekemoer en dokters gereed gestaan het om Dawid en Retha te help. Retha is vir die gif in haar oog behandel en Dawid is in die waakeenheid opgeneem waar hy teengif ontvang het. “Hy is tans stabiel en dokters is tevrede. Sy hand is opgeswel en hy is slaperig en moeg, maar praat, eet en drink goed. Ons moet nou minstens vier dae wag vir die gif om uit te werk voor die dokters kan vasstel wat presies die skade en volgende stappe is. Hy sal dan ŉ operasie ondergaan om van die dooie weefsel ontslae te raak. Ons sal dan eers weet hoe diep die wond is en of enige senuwees beskadig is.” Oor haar besering skerts Retha “dit voel asof iemand my met ŉ vuis in die oog geslaan het”. Sy sê egter haar besering maak nie saak nie, sy is net bekommerd oor haar seun. “Hoewel hy nog nie een keer gehuil het nie, het ék wel.” Die wond aan Dawid se linkerhand. Foto: Verskaf